­**НИЙСЛЭЛИЙН ЗАСАГ ДАРГЫН ХЭРЭГЖҮҮЛЭГЧ АГЕНТЛАГ**

**АЯЛАЛ ЖУУЛЧЛАЛЫН ГАЗАР**

2014 ОНЫ 10 ДУГААР САРЫН ҮЙЛ АЖИЛЛАГААНЫ ТАЙЛАН

2014 оны 11 дүгээр сарын 03 Улаанбаатар хот

**Үндсэн үйл ажиллагааны чиглэлээр:**

1/ Нийслэлийн Аялал жуулчлалын газар, БОНХЯ-ны Тусгай хамгаалалттай нутгийн удирдлагын газар, Налайх дүүргийн Засаг даргын тамгын газар, Монголын зочид буудлуудын холбоо хамтран “Амралтын газар, жуулчны бааз, гэр буудлын үйлчилгээний технологи, стандарт” сургалтыг хоёр дахь жилдээ нийслэлийн Налайх дүүргийн 6-р хороо буюу Горхи-Тэрэлжийн бүс нутагт аялал жуулчлалын үйл ажиллагаа эрхлэгчдэд зохион байгууллаа. Бизнес эрхлэгчдийн хүсэлтээр ажлын ачаалал нь харьцангуй бага байдаг үед сургалтыг хийж “Тусгай хамгаалалттай газар нутагт эко аялал жуулчлалын зориулалттай байр сууц, үйлчилгээнд тавих нийтлэг шаардлага MNS 6426:2013”, аялал жуулчлалын байгууллагуудын тогтвортой хөгжил, бизнесийн төлөв, үйлчилгээний чанар, үйлчилгээний ажилтны харилцаа, ёс зүй, эмнэлгийн анхан шатны тусламж, галын аюулгүй байдал, гэнэтийн аюул, гамшгаас урьдчилан сэргийлэх, зочинд үйлчлэх үйлчилгээний технологи, өглөөний хоолны иж бүрдэл, төрөл, ширээ засалт, ор засалт зэрэг чиглэлээр практик дадлага явуулав.

2/ 2014 оны 10 сарын 17-20-ны өдрүүдэд БНХАУ-ын Манжуур хотод Улаанбаатар-Манжуур хотуудын аялал жуулчлалын уулзалт боллоо. Энэ оны 6 дугаар сард Улаанбаатар хотод зохион байгуулагдсан “Монгол-БНХАУ-ын аялал жуулчлалын форум”-ын үргэлжлэл болсон энэ удаагийн уулзалтаар БНХАУ-ын аялал жуулчлалын байгууллагуудад Улаанбаатар хотын үзмэр, бүтээгдэхүүнийг танилцууллаа. Манжуур нь ОХУ-тай хиллэдэг хуурай газрын хамгийн том боомт, дэд бүтцийн зангилаа төдийгүй сүүлийн жилүүдэд БНХАУ-ын засаг захиргаанаас амралт, аялал жуулчлалын онцгой бүс болгон хөгжүүлж буй хот юм. Тус хотод жилд 4,6 сая жуулчин ирж, аялал жуулчлалаас 6,9 тэрбум юанийн орлого олдог байна. 2013 оны 10-р сараас “Хүннү Эйр” компани Улаанбаатар-Чойбалсан-Манжуурын чиглэлд долоо хоногт хоёр удаа шууд нислэг үйлдэх болсноор хоёр бүс нутгийн хооронд иргэд зорчих нөхцөл бүрдсэн бол ОХУ-ын иргэд манай улсад 11-р сараас эхлэн визгүй жуулчлах болсонтой холбогдуулан ОХУ-Манжуур-Улаанбаатар-ОХУ гэсэн хил дамнасан аяллыг зохион байгуулах боломж бий болж байгаа юм.

3/ Нийслэлийн Аялал жуулчлалын газраас жил бүр “Нийслэлийн өдөр”-өөр хүүхэд залуусыг Улаанбаатар хотын үйлдвэр, аж ахуйн болон түүх соёлын дурсгалт газруудтай танилцуулах аяллыг зохион байгуулдаг уламжлалтай. Энэ удаагийн аялалд Монголд сурч байгаа гадаад оюутнууд, Сэлбэ голоо цэвэрлэж үе тэнгийнхэндээ үлгэр дуурайл болж буй 117-р сургуулийн 7б ангийн сурагч З.Буянхишиг ангийнхаа хүүхдүүдийн хамт мөн нийтийн үйлчилгээний Улаанбаатар нэгтгэлийн ажилтнууд оролцлоо. Оролцогчид Үндэсний түүхийн музей, Богдхан уулын Их тэнгэрийн амны хадны зураг, Ус сувгийн удирдах газрын Усны сургалтын төв зэрэг газруудтай танилцсан юм. Аяллын турш хотын соёл, хотын түүхийн талаар мэргэжлийн хөтөч-тайлбарлагчид танилцуулга хийж, оюутан залуус жуулчны хөтөлбөрөөр нэг өдөр аяллаа.

4/ Аялал жуулчлалын ур чадварын төвтэй байгуулсан гэрээний дагуу зочид буудал, зоогийн газар, зочлох үйлчилгээний сургалтыг 2014 оны 11 дүгээр сараас зохион байгуулахаар бэлтгэл ажлыг хангаж байна. Сургалтыг зочин угтагч, зөөгч, үйлчлэгч, угаагч, тогооч гэсэн таван чиглэлээр зохион байгуулах ба гурван одтой “Эдельвайс” зочид буудлыг түшиглэн Недерланд улсын экспертүүдийн боловсруулсан хөтөлбөрийн дагуу дадлага, онол хослуулан явуулна.Цаашид тус газраас зохион байгуулах мэргэжлийн сургалтуудыг практик хэлбэрээр олон улсын хөтөлбөрийн дагуу гадаад, дотоодын өндөр мэргэжлийн багш нараар заалгаж явуулахаар төлөвлөж байгаа ба одоогийн байдлаар “Бест Вэстэрн Примьер”, “Рамада” зочид буудал, Санхүү, эдийн засгийн дээд сургуулийн Кипр улстай хамтран хэрэгжүүлж байгаа аялал жуулчлалын менежментийн хөтөлбөртэй хамтран зохион байгуулахаар тохиролцоод байна.

5/ Нийслэлийн 375 жилийн ойн хүрээнд нийслэлийн Аялал жуулчлалын газар, Кевико компани хамтран Чойжин ламын музей, Драмын театр, Чин ван Ханддоржийн өргөө, Бурхан багшийн цэцэрлэгт хүрээлэн, Гандантэгчинлэн хийд, Тусгаар тогтнолын талбай, Жуковын музей, Монгол цэргийн музей, Улаанбаатар төмөр замын төв буудал зэрэг 28газарт /үүнээс 17-г нь нийслэлийн өдрийн өмнө ашиглалтад оруулсан/ үнэгүй интернеторчныг бүрдүүллээ. Ингэснээр нийслэлд ирсэн жуулчдын хэрэгцээг хангахын зэрэгцээ хотын аялал жуулчлалын үзмэрүүдээ сурталчлах, дэлхий дахинд таниулах боломж бүрдэх юм. Учир нь жуулчид байршлаа тодорхой зааж, үзсэн зүйлсээ тэр дор нь нийгмийн сүлжээнд байрлуулах явдал ихээхэн түгээмэл болсон билээ.Шинээр утасгүй интернет үйлчилгээ нэвтэрсэн газрууд:Чойжинламынсүм музейн орчимд, Драмын театрын өмнөх талбай, Чинван Ханддоржийн өргөөний орчимд, Богд хааны ордон музейнорчимд, Бурхан багшийн цэцэрлэгт хүрээлэнд, Жуулчны гудамжны дагуу, Барилгачдын талбайд, Хуульчдын талбайд, Б.Явуухулангийн цэцэрлэгтхүрээлэнд, Асашорюүгийн цэцэрлэгт, Гандантэгчилэн хийдийн хашаанд, Улаанбаатар хотын музей болон Бөхийн өргөөний орчимд, Хүүхдийн урлан бүтээх төвийн өмнө, Монгол цэргийн музейн хашаанд, Улаанбаатар төмөр замын буудалд, Монголын үндэсний музейн хойно, Сөүлийн гудамжийн дагуух газрууд зэрэг болно.

6/ Нийслэлийн Засаг даргын Тамгын газраас 10-р сард зохион байгуулсан олон улсын арга хэмжээнүүдэд оролцож буй гадаад төлөөлөгчдөд Улаанбаатар хотын талаар шаардлагатай мэдээ, мэдээллийг өгч, “Мэдээллийн цэг” ажиллуулав. Мөн төлөөлөгчдөд зориулсан “Нийслэл хоттой танилцах аялал”-ыг зохион байгуулсан.

7/ Мэдээлэл сурталчилгааны цар хүрээгээ өргөжүүлж ulaanbaatour.com цахим хуудсанд Улаанбаатар хотод болох үзвэр үйлчилгээ, зочид буудал, зоогийн газар, мүзейн талаарх мэдээллүүдийг Англи, Монгол хэл дээр хөрвүүлэн тогтмол шинэчилж байна.

8/ Тус газрын Жуулчны мэдээллийн төвүүдээр 10 дугаар сард нийт 95 гадаадын жуулчин үйлчлүүлсэн байна. Мэдээлэл сурталчилгааны төвөөр үйлчлүүлсэн жуулчдаас Улаанбаатар хотын аялал жуулчлалын төлөв байдлыг тогтоох сэтгэл ханамжийн судалгааг авч эхлээд байна. 10 дугаар сарын байдлаар 71 жуулчид судалгаанд хамрагдав.

9/ Улаанбаатар хотын такси үйлчилгээг сайжруулах, олон улсын түвшинд хүргэх зорилгоор “Найрсаг Улаанбаатар-Соёлтой такси” аяныг зохион байгуулахаар нийслэлийн Тээврийн газар, нийслэлийн Авто замын газар, Такси үйлчилгээ эрхлэгчдийн холбоо, Чингис хаан олон улсын нисэх буудал, Улаанбаатар такси транспорт зэрэг байгууллагуудтай хамтран ажиллах талаар санал солилцон аяны хүрээнд хийгдэх ажлын төлөвлөгөө гарган ажиллаж байна.

10/ 2014 оны10 сарын жуулчдын статистик мэдээллээр манай улсад ирсэн жуулчдын тоо 316053 буюу өмнөх оны мөн үеэс 5%-иар буурсан үзүүлэлттэй байна. Бүс нутгаар нь авч үзвэл Ази болон Номхон далай 194158 буюу 6%, Европ 117212 буюу 2.1%, Америк 3153 буюу 34,4%, Африк 666 буюу 15%-иарт ус тус буурч, Ойрх Дорнод 863 буюу 35,4%-иар өссөн байна. Мөн Жуулчдын голлох зах зээлийн орноор БНХАУ-123041, ОХУ-53714, БНСУ-39370, Япон-15964, АНУ-12197, Казакстан-10329, Герман-8555, Франц-7030, Их Британи-4863, Австрали-4360 улсууд орсон байна.

11/ Манай улсын нутаг дэвсгэрт 2014 оны эхний 10 сарын байдлаар гадаадын 59 иргэн гэмт хэрэгт холбогдон шалгагдсан нь өмнөх оны үеийн түвшинд, 124 иргэн гэмт хэргийн халдлагад өртсөн нь өмнөх оны үеэс 34-өөр буюу 37.7%-иар өссөн байна.

12/ 10-р сарын 15-ны өдөр Улаанбаатар хотын 4, 5 одтой зочид буудлуудын захирал, менежерүүдтэй ажил хэргийн уулзалт зохион байгуулж, Найрсаг Улаанбаатар хөтөлбөрийн хүрээнд хамтран ажиллах чиглэлүүдийг тогтлоо. Уулзалтаар дээд зэрэглэлийн зочид буудлууд жил бүрийн 11-р сараас 5-р сарыг хүртэл буудлын үнэндээ 50 хүртэл хувийн хөнгөлөлт зарлаж, өвлийн аялал жуулчлалын сурталчилгааг хамтран явуулахаар болов. Түүнчлэн Улаанбаатар хотод зохиогдох урлаг, соёлын арга хэмжээний мэдээллийг өрөө бүрд түгээж, тус газраас санаачилсанХАБ урамшууллын хөтөлбөрт хамрагдахаар боллоо.

**Дотоод ажлын чиглэлээр:**

1/ Албан хаагчдын идэвх санаачилга, бүтээлч, ажил хэрэгч байдлыг дээшлүүлж чадваржуулах, тэдний харилцааны соёл, төрийн албан хаагчийн ёс зүйг эрхэмлэн сахиулах, хариуцлагын тогтолцоог төлөвшүүлэх зорилгоор байгууллагын үйл ажиллагаа, авлига, ашиг сонирхлын зөрчлийн талаар иргэдийн санал, хүсэлт, шүүмжлэл хүлээн авах санал хүсэлтийн дэвтэр, цахим хуудсыг тогтмол ажиллуулж байна. 2014 оны 10 дугаар сарын байдлаар тус газарт авлига, ашиг сонирхлын зөрчил, төрийн үйлчилгээтэй холбоотой санал гомдол иргэдээс ирээгүй байна.

2/ 2014 оны 10 дугаар сарын байдлаар дээд газраас 4, түүнээс хариутай бичиг 4, бусад газраас 35, түүнээс хариутайбичиг 34,өргөдөл гомдол бичгээр 6, 11-11 төвөөс 1 нийт 46 баримт бичиг хүлээн авч, бүртгэн, холбогдох мэргэжилтнүүдэд шилжүүлсэн ба хариутай болон хариугүй бичгийн шийдвэрлэлт 100% байна. Үндсэн үйл ажиллагааны чиглэлээр 2, боловсон хүчний чиглэлээр тушаал 4, албан тоот 38, хурлын тэмдэглэл 1 гарсан байна.

3/ Монгол Улсын Засгийн газрын 2014 оны “Төрийн албан хаагчийн албан тушаалын цалингийн сүлжээ, доод жишгийг шинэчлэн тогтоох” тухай 332 дугаар тогтоолын дагуу тус газрын албан хаагчдын албан тушаалын цалин, зэрэг дэв, түүний нэмэгдлийн хэмжээг шинэчлэн тогтоож, 2014 оны 10 дугаар сарын 01-ний өдрөөс тооцон олгож эхлэв.

4/ Тус газрын Үйлчилгээний байгууллага хариуцсан мэргэжилтэн С.Туул, Мэргэжлийн сургалт хариуцсан мэргэжилтэн Ш.Ундармаа нарыг Төрийн алба, удирдлагын сургуулийн мэргэшүүлэх дипломын мягмар, лхагва гарагийн ангид суралцуулж байна.

5/ Тус газрын Дотоодын аялал жуулчлал хариуцсан мэргэжилтэн Н.Алтанзаяаг Япон улсын Засгийн газрын тэтгэлэгээр, Олон улсын хамтын ажиллагааны байгууллагын шугамаар байгалийн аялал жуулчлалын 2 сарын сургалтад Япон улсад хамруулав.

6/ UBS телевизээс зохион байгуулж байгаа “Улс төрд шинэ манлайлагч” телевизийн төслийн шилдэг 90 оролцогчийн нэгээр шалгарч Удирдлагын академийн төрийн удирдлагын сургуульд 2 сар үнэ төлбөргүй суралцах эрхээр шагнагдсан Хот орчмын аялал жуулчлал хариуцсан мэргэжилтэн Б.Ербахытад 2014 оны 10 дугаар сарын 01-ний өдрөөс эхлэн ажлын 30 хоногийн хугацаатай цалинтай чөлөө олгов.

7/ “Монголын нийслэл ... нүүдлээс суурьшилд” олон улсын эрдэм шинжилгээний бага хуралд тус газрын мэргэжилтэн Б.Ербахыт "Улаанбаатар хотын зочлох үйлчилгээний байгууллагуудын үүсэл, түүхэн хөгжил" сэвдээр илтгэл тавьж оролцлоо.

8/ Монгол Улсын Ерөнхийлөгчийн 1995 оны 109 дүгээр зарлигаар баталсан “Төрийн захиргааны албан хаагчийн тангараг өргөх ёслолын журам”-ын дагуу 10 дугаар сарын 24-ний өдөр тус газрын мэргэжилтэн Б.Халиун, Б.Ербахыт нар төрийн жинхэнэ албан хаагчийн тангараг өргөв.

9/ Төрийн албан хаагчдын мэдлэг боловсролыг дээшлүүлэх, мэргэшүүлэх, албан хаагчдын гадаад хэлний мэдлэгийг дээшлүүлэх зорилгоор Talk Talk English англи хэлний сургалтын төвтэй хамтын ажиллагааны гэрээ байгуулан мэргэжилтнүүдийг 11-р сараас эхлэн сургахаар боллоо.

10/ Нийслэлийн 375 жилийн ойн медалиар тус газраас 5, яамны хүндэт жуух бичгээр 1 албан хаагч шагнуулав. Олон жил үр бүтээлтэй ажиллаж аялал жуулчлалын салбарт үнэтэй хувь нэмэр оруулж буй Чингис хаан дээд сургуулийн дэд захирал түүхч, доктор профессор О.Сүхбаатарыг нийслэлийн хүндэт тэмдгээр, Орхон их сургуулийн багш Б.Баярмаа, Хустайн цогцолборт төвийн захирал, доктор профессор Н.Банди нарыг Аялал жуулчлалын тэргүүний ажилтнаар тодорхойлж, шагнуулав.

ХЯНАЖ, ТАНИЛЦСАН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН ДАРГА Э.БАТТУЛГА

огноо:..................................

НЭГТГЭСЭН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН МЭРГЭЖИЛТЭН Б.АМАРЗАЯА

 огноо:................................